Ursula von der Leyen cere taxarea importurilor de cereale din Rusia
- Emma Cristescu
- 22 martie 2024, 16:20
Preşedinta Comisiei Europene, Ursula von der Leyen, a propus impunerea de taxe vamale pentru cerealele importate din Rusia, care sunt în prezent scutite. Ea a spus că acest lucru va împiedica cerealele ruseşti să destabilizeze piaţa europeană pentru aceste produse.
Ursula von der Leyen vrea taxe vamale
"Am pregătit o propunere de creştere a taxelor vamale la importurile de cereale, oleaginoase şi produse derivate din Rusia şi Belarus. Acest lucru va împiedica cerealele ruseşti să destabilizeze piaţa europeană pentru aceste produse", a declarat Von der Leyen în cadrul unei conferinţe de presă, la după prima zi a unui summit al şefilor de stat şi de guvern din UE organizat la Bruxelles.
Această măsură reduce Rusiei veniturile din aceste exporturi şi "va asigura că exporturile ilegale de cereale ucrainene furate de Rusia nu vor pătrunde pe piaţa UE", a motivat preşedinta Comisiei.
Produsele agricole rusești erau scutite de taxe
Propunerea va trebui să fie ratificată de o majoritate calificată a statelor membre, adică de cel puţin 15 ţări reprezentând 65% din populaţia UE. Potrivit regulilor Organizaţiei Mondiale a Comerţului (OMC), produsele agricole ruseşti sunt până în prezent scutite de taxe vamale în UE, dar lucrurile s-ar putea schimba.
În diferitele seturi de sancţiuni adoptate împotriva Rusiei după invazia din Ucraina în februarie 2022, europenii au avut grijă să nu vizeze sectorul agricol sau îngrăşămintele. Liderii europeni au vrut să nu destabilizeze comerţul cu cereale în întreaga lume şi să nu afecteze securitatea alimentară a ţărilor terţe din Asia şi Africa, foarte dependente de puterea agricolă rusă.
Mai multi țări cer interzicerea cerealelor rusești
Dar această deschidere către importurile ruseşti nemulțumește Ucraina, care a cerut țărilor UE să aplice noi sancțiuni. "Remarcăm că, din păcate, accesul Rusiei la piaţa agricolă europeană rămâne nelimitat", a deplâns situaţia preşedintele Volodimir Zelenski în timpul unei videoconferinţe cu cei 27.
Cehia, Polonia şi cele trei state baltice cer chiar interzicerea completă a importurilor de cereale din Rusia şi Belarus. Luna trecută, Letonia a interzis deja importul de produse alimentare din Rusia şi Belarus.
Cu toate acestea, cultivatorii de cereale europeni, în special în Franţa, sunt îngrijoraţi de faptul că Rusia are un rol în scăderea preţurilor mondiale şi perturbă balanţa comercială. Moscova deja a lansat o vastă ofensivă comercială în Africa şi Orientul Mijlociu, potrivit Adevărul.